Пасля дзесятага класа Раман ужо паехаў здаваць уступныя экзамены ў Гродзенскі медінстытут. Праўда, і на гэты раз яму добрую паслугу аказала ўменне іграць у аркестры. Пасля здачы ўступных экзаменаў высветлілася, што хлопец не дабраў аднаго бала, вельмі многія выявілі ў той год жаданне стаць урачамі. Тагачасны рэктар медінстытута Леанард Феліксавіч Супрон, гутарачы з абітурыентамі, высвятляў, хто з іх яшчэ чым цікавіцца, акрамя медыцыны. Даведаўшыся, што Раман іграў у школьным аркестры, рэктар паабяцаў залічыць яго ў студэнты пры ўмове, што і ў інстытуце ён будзе “дудзець на трубе” у час святочных дэманстрацый.